Illum il-Kunsill talab lill-Kummissjoni biex tippreżenta studju dwar il-Konvenzjoni ta' Aarhus. L-għan tal-Konvenzjoni ta' Aarhus huwa li jiġu garantiti l-aċċess għall-informazzjoni, il-parteċipazzjoni pubblika fit-teħid ta' deċiżjonijiet u l-aċċess għall-ġustizzja fi kwistjonijiet ambjentali. L-UE u l-istati membri tagħha huma impenjati b'mod sħiħ għall-Konvenzjoni u l-objettivi tagħha. L-istudju mitlub illum huwa riżultat tal-eżitu tas-sejbiet tal-Kumitat għall-Konformità mal-Konvenzjoni ta' Aarhus wara li saret allegazzjoni li l-UE naqset milli tikkonforma mad-dispożizzjonijiet tal-Konvenzjoni dwar l-aċċess għall-ġustizzja. Ser jistabbilixxi opzjonijiet biex jittejjeb l-aċċess tal-pubbliku u l-NGOs għall-ġustizzja fi kwistjonijiet ambjentali, inkluż rieżami possibbli tal-leġislazzjoni rilevanti tal-UE. Informazzjoni ġenerali u passi li jmiss Il-Konvenzjoni ta' Aarhus hija strument emblematiku għad-demokrazija ambjentali. Din il-konvenzjoni u l-protokoll tagħha dwar ir-rilaxx u t-trasferiment ta' inkwinanti huma l-uniċi strumenti internazzjonali vinkolanti li jpoġġu fil-prattika l-prinċipju 10 tad-Dikjarazzjoni ta' Rio dwar l-Ambjent u l-Iżvilupp. L-UE implimentat il-Konvenzjoni ta' Aarhus permezz tar-regolament (KE) Nru 1367/2006. Dan ir-regolament jippermetti lill-organizzazzjonijiet mhux governattivi biex jagħmlu kawża quddiem il-Qrati Ewropej kontra deċiżjonijiet tal-istituzzjonijiet u l-korpi tal-KE. Fl-1 ta' Diċembru 2008, l-NGO ClientEarth kkuntattjat lill-Kumitat għall-Konformità mal-Konvenzjoni ta' Aarhus u allegat nuqqas min-naħa tal-UE li tikkonforma mal-obbligi tagħha skont il-Konvenzjoni ta' Aarhus. L-NGO sostniet li l-leġislazzjoni tal-UE u l-ġurisprudenza tal-Qrati Ewropej kienu fixklu l-aċċess għall-ġustizzja għal individwi u NGOs fi kwistjonijiet ambjentali. Il-Kumitat ta' Konformità tal-Konvenzjoni ta' Aarhus wasal għall-konklużjoni li l-UE naqset milli tikkonforma mal-Konvenzjoni, peress li la r-Regolament ta' Aarhus u lanqas il-ġurisprudenza tal-Qorti tal-Ġustizzja tal-UE ma jimplimentaw jew jikkonformaw mad-dispożizzjonijiet tal-Konvenzjoni dwar l-aċċess għall-ġustizzja. Għalhekk, il-Kumitat irrakkomanda li l-istituzzjonijiet rilevanti kollha tal-UE jieħdu passi biex jingħelbu dawn in-nuqqasijiet sabiex jiżguraw konformità sħiħa tal-UE mal-obbligi tagħha skont il-Konvenzjoni. Id-deċiżjoni tal-Kunsill tal-lum hija bbażata fuq l-Artikolu 241 TFUE. Għandha tidħol fis-seħħ fil-jum tal-pubblikazzjoni tagħha f' Il-Ġurnal Uffiċjali tal-Unjoni Ewropea , mistennija fid-19 ta' Ġunju 2018. F'konformità mal-ftehim interistituzzjonali tal-2016 dwar it-tfassil aħjar tal-liġijiet, il-Kummissjoni trid twieġeb lill-Kunsill fi żmien tliet xhur. Il-Kunsill jitlob lill-Kummissjoni biex tlesti l-istudju sat-30 ta' Settembru 2019 u, jekk jitqies xieraq li jsiru bidliet għar-regolament (KE) Nru 1367/2006 fid-dawl tal-eżiti tal-istudju, biex tħejji proposta għal emenda tar-regolament sat-30 ta' Settembru 2020. Deċiżjoni tal-Kunsill Regolament (UE) Nru 1367/2006 "regolament ta' Aarhus" Sejbiet u rakkomandazzjonijiet tal-Kumitat ta' Konformità fir-rigward tal-Komunikazzjoni ACCC/C/2008/32 Lista ta' dokumenti disponibbli rigward ACCC/C/2008/32 Konvenzjoni ta' Aarhus Ara l-paġna tal-laqgħa